《述怀》
宋代·冯观国

落魄尘寰触处然，深藏妙用散神仙。笔端间作龙蛇走，壶里常挑日月悬。

漫假人伦来混世，只将酒盏度流年。潜修功行归何处，笑指瀛洲返洞天。

作者简介：冯观国（？～一一六二），自号无町畦道人，邵武（今属福建）人。既冠，遇异人，得导引内丹之法。后寓宜春，醉酒不羁，好吟诗，人呼为冯颠道。高宗绍兴三十二年端坐作颂而逝。事见《夷坚丙志》卷一九、《历世真仙体道通鉴续编》卷四。今录诗六首。